Foto's: Vier vas ná gewaagde transitorooftog | Maroela Media
Foto's: Vier vas ná gewaagde transitorooftog
Vier vermeende transitorowers wat Dinsdagaand ná nóg 'n transitorooftog in Limpopo in hegtenis geneem is, kan vermoedelik met ander transitorooftogte in Limpopo en Mpumalanga verbind word.
'n G4S-transitovoertuig is Dinsdag omstreeks 18:30 op die R71 tussen Letsitele en Tarentaal buite Tzaneen beroof. Brig. Motlafela Mojapelo, woordvoerder van die polisie, het gesê ongeveer tien rowers in twee voertuie het op die geldwa toegeslaan.
Die rowers het vanuit die voertuie die buitebande van die transitovoertuig stukkend geskiet en dit só tot stilstand gedwing. Daarna is vuurwapens op die veiligheidswagte gerig en hulle is beveel om op die grond te lê, terwyl die rowers die geldwa oopgeblaas het. Die rowers het met 'n onbevestigde bedrag geld van die toneel gevlug.
"Die polisie is ontbied en binne minute is die voertuie opgemerk. 'n Jaagtog het op die Hoedspruit-Lydenburg-pad ontstaan en die plaaslike landelike veiligheidseenheid het die polisie gehelp deur die pad af te sper," het Mojapelo gesê.
Een van die voertuie is naby Swadini in die Hoedspruit-polisiëringsgebied voorgekeer en 'n skietgeveg het ontstaan. Een van die vyf verdagtes in die voertuig is doodgeskiet, drie ander is in hegtenis geneem en die vyfde een kon daarin slaag om te vlug.
Intussen is die ander voertuig by die Strydom-tonnel vasgekeer en daar het ook 'n skietgeveg ontstaan. Die verdagtes het uit die voertuig gespring en te voet gevlug, maar die polisie kon daarin slaag om een van hulle in hegtenis te neem.
Daar is tydens die inhegtenisnemings beslag gelê op onder meer twee AK47-gewere, 'n R4-aanvalsgeweer, 'n pistool, twee koeëlvastebaadjies wat deur die polisie gebruik word, 'n tweerigtingradio en twee sakke met kontant.
Mojapelo het gesê die vier verdagtes wat in hegtenis geneem is, is van Burgersfort, Burgersdorp in Limpopo, Hazyview en Bosbokrand afkomstig en kan na alle waarskynlikheid met ander transitorooftogte verbind word. Hulle sal binnekort in die Tzaneen-landdroshof verskyn.
Man gee homself oor ná sakeman se skietdood
Uitstekende werk vanaf die SAPD.
Mense kan se wat hulle wil maar hier is polisie lede betrokke vanwaar die polisie koeeelvaste baadjie asook weermag lede.
hoekom nie hierdie geldwaens nie met wielbeskutting toerus nie. Ek weet daar is voertuie wat selfone Vervoer wat se wiele met staal-beskermings beveilig is. Natuurlik is daar 'n polisielid betrokke.
Briljante samewerking tussen SAPD, plaaslike GPF en sekuriteits firmas…welgedaan.
ek merk op dit is net die G4S voertuie wat gebuit word, is daardie voertuie dan makliker om oop te kry,